Projecte Comunitari a Son Gotleu
El Servei Socioeducatiu Comunitari amb educadors de carrer és un programa que desemvolupam des del GREC amb l’Ajuntament de Palma. Avui vos volem explicar un projecte comunitari que estam desenvolupant a la comunitat de propietaris de Santa Florentina a la barriada de Son Gotleu. El projecte està consistint en la responsabilització i sensibilització de la comunitat d’inquilins sobre els espais comuns de l’edifici.
Ja duim alguns mesos de reunions, jornades de neteja, tallers al terrat i organització de la comunitat, així com qualcuns moments de berenars per conèixer-nos millor. A les reunions prèvies sortiren les preocupacions principals: mantenir els espais nets, pintar l’escala, arreglar la porta principal i aconseguir la participació de la majoria. També es va xerrar de qualcuns desitjos: fer un hort urbà al terrat o una torrada entre tots els veïns i veïnes.
Va ser així com els dissabtes dia 3 i 17 de Juny organitzàrem, juntament amb el Centre Municipal de Serveis Social de Gregal, dues jornades de pintura dels espais comuns del nostre edifici:
Durant els mesos anteriors, algunes empreses i particulars que havien conegut la iniciativa donaren pintura, eines i materials per a pintar i aplics i bombetes de llum, entre d’altres. La mateixa setmana, dues dones de la comunitat recordaren porta per porta i penjaren els cartells que han fet els infants d’una classe del CEIP Joan Capó en diferents idiomes, per recordar que tothom hi estava convidat. D’aquesta manera, el dissabte a les 9:30h ens reunirem per posar massilla, encintar i pintar!
En total hi participaren 20 persones, entre les que hi havia també les més joves de l’escala col·laborant. Les veïnes estam contentes dels reptes aconseguits, si bé sabem que encara queda molt per fer i recordam al barri que entre tots i totes hem de tenir cura dels espais comuns.
Finalment volem donar les gràcies a Pintauto S.L. i Probalear Imagen y Diseño S.L. per donar els materials per a aquest projecte i oferir a la comunitat la possibilitat de millorar els espais comuns.